АҞӘА, лаҵара 2 – Sputnik, Бадри Есиава. Аԥсуа режиссиор Ҭимур Ҭаниа ифильм "Спасибо деду за победу" урыстәылатәи акинотеатрқәа рҟны ицо иалагеит лаҵара 1 инаркны. Абри атәы Sputnik акорреспондент изеиҭеиҳәеит арежиссиор ихаҭа.
"Афильм Урыстәыла акинотеатрқәа рҿы ирышьҭуа иалагеит лаҵара 1 инаркны. Иахьа, ашьыжь актәи асеанс дырбан. Ҳара афильм Аԥсны, Аҟәа, Аурыс театр аҿы дырбара ҳагәҭакуп", - ҳәа иҳәеит Ҭаниа.
Ҭаниа иҳәеит аԥхьарбара Москва, акинотеатр "Октябрь" аҿы имҩаԥысит мшаԥы 30 рзы ҳәа.
"Асасцәа рацәан. Иҟан Аԥсны акультура аминистрра, Урыстәыла иҟоу аԥсуа диаспора рхаҭарнакцәа, ателеканалқәа СТС, ТНТ рҟынтәи ауаа. Ахәаԥшыҩцәа ражәақәа рыла афильм агәахәара рнаҭеит", - ҳәа иҳәоит Ҭаниа.
Арежиссиор иҳәеит игәаҳәара шынаӡаз, акиносахьа "Спасибо деду за победу" аекран ду ахь иахьцәырҵыз.
Акомедиа-патриоттә кино аҭыхра хацыркын 2016 шықәса рзы акиностудиа RSS Production аҟны, Урыстәылатәи Афедерациа акультура аминистрра иҟанаҵаз адгыларала.
Афильм аҟны арольқәа нарыгӡон актиорцәа: Кьасоу Ҳагба, Софа Агәмааԥҳа, Адгәыр Малиа, акоманда КВН "Нарты из Абхазии" алахәылацәа.